Vrou sterf toe motor teen brug botsFoto: ER24 ŉ Vrou is Saterdagoggend op die R300 naby Stellenbosch dood toe die voorkant van die motor waarin sy was oopgeskeur is toe dit vermoedelik teen ŉ brug gebots het. Werner Vermaak, woordvoerder van ER24, het gesê toe paramedici by die toneel opdaag, het die vrou ŉ paar meter weg van die wrak van die voertuig gelê. “Paramedici het haar ondersoek, maar sy het geen tekens van lewe getoon nie. Daar was niks wat vir haar gedoen kon word nie en sy is op die toneel dood verklaar,” het hy gesê. ŉ Man wat vermoedelik die motor bestuur het, het op die toneel rondgeloop. Hy is behandel vir snye en kneuswonde voor hy na ŉ nabygeleë hospitaal geneem is. “Die oorsaak van die ongeluk is nog nie bekend, maar daar word vermoed dat die motor in ŉ voetgangerbrug vasgery het wat veroorsaak het dat dit oopgeruk is,” het Vermaak gesê. Die polisie sal die ongeluk ondersoek.